 SAMWEL OWINO na IBRAHIM KARANJA MIUNGANO ya kieneo yanayoendelea kuchipuka na kuzua joto kali la kisiasa nchini sasa yanaonekana kumtishia Rais William Ruto kuelekea uchaguzi wa 2027. Rais Ruto wiki hii akiwa mwenyeji wa Mfalme Charles 111 alionekana kushambulia mazungumzo yanayoendelea ya vigogo wa kieneo akisema kuwa hayafai. Hatua yake ya kugusia suala hilo la ubabe wa kieneo wakati mfalme alikuwa nchini yalionekana inatokana na joto la kisiasa kupanda kutokana na wanasiasa kuwa na usemi maeneo yao. “Nilimwambia Mfalme kuwa Kenya ni nchi ambayo kuna jambo linaitwa Ufalme na kuna ushindani kuhusu ufalme Kenya. Maeneo mbalimbali yana wafalme na wadhifa huo hushindani sana,” akasema Rais Ruto wakati wa dhifa iliyoandaliwa kwa Mfalme kwenye ikulu ya Nairobi mnamo Jumanne. “Wiki hii, ushindani wowote kuhusu ufalme umesitishwa kwa sababu mfalme mwenye yupo,” akaongeza. Kauli hiyo ilifasiriwa kuwa Rais hafurahii ubabe wa kisiasa nchini ambapo sasa viongozi wa maeneo mbalimbali wanapigania kuwa na ushawishi. Wachanganuzi wanahoji kuwa hatua yake inatokana na hofu kuwa kuibuka kwa mibabe wa maeneo kutaathiri kampeni zake 2027 hasa wakiegemea mrengo tofauti na wake kisiasa. Kati, Pwani, Magharibi na Bonde la Ufa ni kati ya maeneo ambayo siasa zimeanza kunoga viongozi wakichipuka na kuonyesha wana ushawishi maeneo yao. Katika eneo la Kati, Naibu Rais Rigathi Gachagua amekuwa akipigania umoja wa viongozi wa ukanda huo, akidai kuwa anataka waungane pamoja kwa ajili ya maendeleo ya eneo la ndani ya utawala huu. Wikendi iliyopita, Bw Gachagua aliandaa mkutano na viongozi wa kijamii, wasomi na wanasiasa mjini Nyeri. Wakati wa mkutano huo alisema kuwa atahakikisha kuwa wapiga kura milioni moja walioegemea upinzani wanaunga mkono Rais mnamo 2027. Kauli yake kuwa yupo tayari kuridhiana na Rais Mstaafu Uhuru Kenyatta, lilionekana kama mbinu ya kujipigia debe kuwa kigogo wa siasa za Mlima Kenya. Hata hivyo, Mbunge wa Kiharu Ndindi Nyoro hakuhudhuria mkutano wa Nyeri huku akionekana kama mwanasiasa ambaye nitishio kwa Bw Gachagua kuwa mfalme wa Mlima Kenya. Vilevile Waziri wa Utumishi wa Umma Moses Kuria anaonekana kama mwanasiasa ambaye hutofautiana na Naibu Rais na kupinga juhudi zake za kuwa nyapara wa siasa za Mlima Kenya. Magharibi mwa nchi, uongozi wa vyama vya Ford Kenya na ANC umekataa kuvunja vyama hivyo ili viungane na UDA na kumrahishia Rais kazi 2027. Spika wa Bunge la Kitaifa Moses Wetang’ula na Kinara wa Mawaziri Musalia Mudavadi ndio manyapara wa Ford Kenya na ANC mtawalia. Licha ya Katibu wa UDA Cleophas Malala, mwandani wa Rais kutoka wito vyama hivyo vivunjwe kwa kukosa sura ya kitaifa, juhudi hizo hazikufua dafu. Wiki mbili zilizopita viongozi kutoka Pwani nao walikutana Hoteli ya Serena Nairobi ambapo walikubaliana kushauriana na Rais William Ruto kuhusu maendeleo ya eneo hilo. Mawaziri Aisha Jumwa (Jinsia), Salim Mvurya (Madini), Spika wa Seneti Amason Kingi, Gavana wa Mombasa Abdulswamad Nassir na mtangulizi wake Hassan Joho walihudhuria. Umoja wa wanasiasa wa Pwani huenda ukasaidia upande ambao watakuwa wakiegemea kisiasa 2027. Bw Odinga bado ana ushawishi mkubwa eneo hilo ambalo Rais analenga kupenya kisiasa. Hata hivyo, Gavana Nassir alisema mkutano huo haukuwa na ajenda ya kisiasa bali kuhusiana na suala tata la kubinafsishwa kwa bandari ya Mombasa. “Wakenya wanastahili kutambua kuwa miungano inayoshinda uchaguzi huundwa miezi michache kabla ya uchaguzi na si miaka minne kabla ya kura,” akasema Bw Nassir. Katika eneo la Bonde la Ufa, kumekuwa na ubabe wa kisiasa kwenye kaunti za Nandi na Bomet huku Gavana Hillary Barchok na Seneta Hillary Sigei wakipigania nafasi ya usemaji wa jamii ya Kipsigis.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  